**IEKŠĒJIE NOTEIKUMI**

2022.gada 28.aprīlī Nr.15

**APSTIPRINĀTI**

ar Limbažu novada domes

28.04.2022. sēdes lēmumu Nr.379

(protokols Nr.5, 22.)

**Kārtība, kādā tiek organizētas mācību priekšmetu olimpiādes**

**Limbažu novada pašvaldības dibināto izglītības iestāžu izglītojamiem**

*Izdoti saskaņā ar*

*Izglītības likuma 17.panta trešās daļas 27.punktu,*

*Ministru kabineta 2012.gada noteikumiem*

*Nr. 384 "Mācību priekšmetu olimpiāžu organizēšanas noteikumi"*

1. **Vispārīgie jautājumi**
2. Limbažu novada pašvaldības (turpmāk - Pašvaldība) iekšējie noteikumi “Kārtība, kādā tiek organizētas mācību priekšmetu olimpiādes Limbažu novada pašvaldības dibināto izglītības iestāžu izglītojamiem” (turpmāk - Noteikumi) nosaka kārtību, kā Limbažu novada Izglītības pārvalde (turpmāk – IP) organizē Valsts izglītības  un satura centra (turpmāk - VISC) noteiktās olimpiādes, novada mācību priekšmetu jomu apvienības izstrādātās mācību priekšmetu olimpiādes (turpmāk - olimpiāde) Pašvaldības izglītības iestāžu izglītojamajiem (turpmāk – izglītojamie).
3. Olimpiādes tiek organizētas saskaņā ar spēkā esošajiem normatīvajiem aktiem, VISC rīkojumu par olimpiāžu organizēšanu un norisi attiecīgajā mācību gadā un šiem Noteikumiem.
4. Olimpiāžu mērķis: attīstīt izglītojamo radošās spējas, aktivizēt zināšanu un prasmju apguvi mācību priekšmetos, apzināt talantīgus izglītojamos, kuri spēj demonstrēt izcilību un konkurētspēju mācību priekšmetos novada, reģiona, valsts un starptautiskajā mērogā.
5. Olimpiādēs piedalās izglītojamie, kuri iegūst pamatizglītību vai vispārējo vidējo izglītību.
6. Izglītojamo dalība olimpiādēs ir brīvprātīga.
7. **Olimpiāžu organizatoriskā struktūra**
8. Pašvaldībā olimpiādes organizē divos posmos:
   1. **1.posms** **– Izglītības** **iestādes** (turpmāk – Iestāde) **olimpiāde.** Iestāde olimpiādes organizē, sagatavo uzdevumus un to vērtēšanas kritērijus, vērtē darbus un izvirza dalībniekus 2. posma olimpiādei. Norises laiku nosaka Iestāde, bet ne vēlāk kā 20 dienas pirms 2.posma olimpiādes;
   2. **2.posms** – **Novada olimpiāde.** To organizē Olimpiādes komisija (turpmāk- Komisija), kuras sastāvā ir IP izglītības darba speciāliste, lietvede, attiecīgās mācību priekšmeta jomas apvienības vadītājs vai mācību priekšmeta pedagogs. Tiešsaistes olimpiādēm Olimpiādes komisijā iekļauj personu, kas nodrošina tehnisko atbalstu.
9. Iestāde var izvirzīt dalībniekus novada olimpiādei, neorganizējot iestādes olimpiādi, ja iestādē mācību priekšmeta attiecīgajā klašu grupā ir tikai daži talantīgi izglītojamie.
10. Komisija nosaka katras olimpiādes norises vietu, laiku, olimpiādes vadītāju(s) un vērtēšanas komisijas sastāvu olimpiādes darbu vērtēšanai (turpmāk-Vērtēšanas komisija). Komisijas sastāvu, norises, vietu laiku un vērtēšanas komisijas sastāvu apstiprina ar rīkojumu IP vadītājs.
11. Ja olimpiādi organizē tiešsaistē Iestādēs, tad tās vadītājs ar rīkojumu nosaka atbildīgo personu par olimpiādes norisei atbilstošas telpas sagatavošanu, olimpiādes vadītāju, kurš nav tā priekšmeta skolotājs, kurā notiek olimpiāde, e-pasta adresi, uz kuru par olimpiādēm atbildīgā persona novadā nosūta olimpiādes uzsākšanas paroli.
12. **Dalībnieku pieteikšana un reģistrācija**
13. Dalībnieku pieteikšana un reģistrācija 2.posma olimpiādēm:
    1. Iestādes atbildīgā persona klātienes olimpiādes nolikumā (turpmāk – Nolikums) noteiktajā termiņā pirms olimpiādes dalībniekus piesaka elektroniskajā olimpiāžu tīmekļa vietnē, Nolikumā norādītajā e-pastā, izmantojot vienotu veidlapu (Pielikums).
    2. Iestādes atbildīgā persona tiešsaistes olimpiādēm dalībniekus piesaka norādītajā elektroniskajā olimpiāžu tīmekļa vietnē.
14. Ja Iestādes atbildīgā persona šajā kārtībā noteiktajā termiņā nav pieteikusi dalībniekus, izglītojamie netiek iekļauti olimpiāžu dalībnieku sarakstā.
15. IP atbildīgais speciālists pēc Iestāžu atbildīgo personu iesūtītajiem pieteikumiem sagatavo attiecīgās olimpiādes vērtēšanas protokolu un pirms olimpiādes nosūta to elektroniski attiecīgās olimpiādes Vērtēšanas komisijas priekšsēdētājam.
16. Par izmaiņām olimpiāžu dalībnieku sastāvā Iestādes atbildīgā persona informē IP atbildīgo speciālistu elektroniski vai telefoniski vismaz vienu dienu pirms olimpiādes norises.
17. Olimpiāžu trešajam (valsts/reģiona) posmam dalībniekus izvirza saskaņā ar olimpiādes norises kārtību.
18. **Olimpiāžu norise**
19. Novada olimpiāžu norises kārtību nosaka VISC izstrādātā norises kārtība un novada mācību priekšmetu jomu olimpiādes norises kārtība.
20. VISC piegādā olimpiādes e – materiālus IP speciālistam, kurš tos nosūta atbildīgajai personai, kas ir atbildīgs par e-materiālu atvasinājumu veidošanu papīra formā, pavairošanu un uzdevumu neizpaušanu trešajām personām.
21. Uz 2.posma olimpiādi izglītojamos pavada un par viņu atbild ar Iestādes vadītāja rīkojumu noteikts attiecīgā mācību priekšmeta pedagogs vai atbildīgā persona.
22. Olimpiādēs, kuras tiek rīkotas papildus VISC noteiktajām, par norises kārtību, uzdevumu un vērtēšanas kritēriju sagatavošanu atbild attiecīgās mācību  jomas vadītājs. Šīs olimpiādes ir saskaņotas ar IP un iekļautas mācību jomas mācību gada plānā.
23. Iestādes atbildīgajai personai ir pienākums iepazīstināt izglītojamos ar olimpiāžu norises laikiem un katras olimpiādes norises kārtību.
24. Olimpiāžu, kuras tiek organizētas papildus VISC noteiktajām, norises kārtība tiek paziņota izglītības iestādēm vienu mēnesi pirms olimpiādes norises.
25. Novada olimpiāžu dalībnieku darbi tiek šifrēti un vērtēti anonīmi.
26. Izglītojamais Novada olimpiādes laikā drīkst lietot tikai tos palīglīdzekļus, kas norādīti konkrētās olimpiādes norises kārtībā.
27. **Olimpiādes darbu vērtēšana un uzvarētāju apbalvošana**
28. Olimpiādes dalībnieku darbus izvērtē Vērtēšanas komisija saskaņā ar apstiprinātiem vērtēšanas kritērijiem.
29. Ja Vērtēšanas komisijai nav vienprātības par kāda izglītojamā darba vērtējumu, izšķirošā ir komisijas priekšsēdētāja balss.
30. Olimpiādes darbus vērtē olimpiādes norises vietā. Ja olimpiādes darbus nav iespējams novērtēt olimpiādes norises dienā, darbu glabāšanu nodrošina tās Iestādes vadītājs, kurā notikusi olimpiāde. Vērtēšanas komisija pēc olimpiādes darbu izvērtēšanas aizpilda protokolu, kuru paraksta komisijas priekšsēdētājs un komisijas locekļi. Protokolu iesniedz IP atbildīgajam speciālistam pēc olimpiādes norises.
31. Olimpiādes rezultātus paziņo, elektroniski nosūtot rezultātu tabulu, kuru paraksta Vērtēšanas komisijas priekšsēdētājs, tām novada Izglītības iestādēm, no kurām izglītojamie piedalījušies olimpiādē, un valsts olimpiādes rīcības komisijai.
32. Šīs kārtības 21., 22., 23., un 24.punktā minētos nosacījumus nepiemēro olimpiādēm, kas tiek organizētas tiešsaistē un kur olimpiādes rezultāti tiek noteikti, izmantojot elektronisko testēšanas sistēmu.
33. Tiešsaistes olimpiādēm rezultātus apstiprina IP atbildīgā persona pēc rezultātu elektroniskas saņemšanas un informē Iestādes par olimpiādes Novada posma rezultātiem.
34. Olimpiādes komisija olimpiādē piešķir vienu 1., 2. un 3. vietu dalībniekiem ar lielāko punktu skaitu. Ja vairāki olimpiādes dalībnieki ir uzrādījuši vienādu rezultātu, kas pretendē uz godalgotu vietu, tad Olimpiādes komisija ir tiesīga piešķirt vairākas 1., 2. un 3. vietas.
35. Pirmo, otro un trešo vietu pēc Vērtēšanas komisijas lēmuma piešķir punktu dilstošā secībā, ja olimpiādes dalībnieks ir ieguvis ne mazāk par 50% no maksimālā punktu skaita. Komisija var piešķirt Atzinības.
36. Novada olimpiādes uzvarētāji saņem novada Pašvaldības Diplomus par iegūto 1., 2., 3. vietu.
37. Novada olimpiādes uzvarētāji (1.vietu ieguvēji) un pedagogi, kuri sagatavojuši izglītojamo saņem piemiņas zīmes “Sudraba Pūcīte” .
38. Apbalvojumus sagatavo IP un pasniedz izglītojamajiem svinīgā pasākumā “Olimpiāžu uzvarētāju svētkos”.
39. Pēc olimpiādes rezultātu paziņošanas izglītojamiem vai viņu attiecīgā mācību priekšmeta skolotājam ir tiesības divu darbdienu laikā iesniegt IP rakstisku iesniegumu ar lūgumu pārskatīt olimpiādes rezultātus. IP pēc visu iesniegumu saņemšanas atkārtoti sasauc konkrētās Olimpiādes komisiju, kura darbdienas laikā izskata saņemtos iesniegumus, pārskata olimpiādes rezultātus un pieņem lēmumu par rezultātu atstāšanu spēkā vai mainīšanu. IP Olimpiādes komisijas lēmumu rakstiskā veidā paziņo iesniedzējam. Olimpiādes rezultāti tiek pārskatīti tikai vienu reizi, un lēmums par rezultātu pārskatīšanu ir galējs un nav pārsūdzams. Mutiski iebildumi netiek izskatīti.
40. Izglītojamo olimpiādes darbi tiek uzglabāti pie IP atbildīgās personas līdz mācību gada beigām, pēc tam tos iznīcina.
41. **Dalība reģionālajās un valsts olimpiādēs**
42. IP atbildīgā persona reģionālo olimpiāžu nolikumos noteiktajā kārtībā piesaka dalībniekus reģionālajām olimpiādēm vai VISC rīkojumā noteiktajā kārtībā piesaka dalībniekus valsts olimpiādēm.
43. Iestādes vadītājs ar rīkojumu norīko atbildīgo skolotāju/personu, kurš pavada dalībnieku/s uz reģionālajām vai valsts olimpiādēm, atbildot par izglītojamo drošību.
44. Pašvaldība nodrošina olimpiāžu dalībnieku un viena skolotāja/personas, kas pavada dalībniekus uz reģionālajām vai valsts līmeņa olimpiādēm, nokļūšanu olimpiādes norises vietā.
45. Izglītojamos un viņu pedagogus - valsts, starptautisko mācību priekšmetu olimpiāžu laureātus- apbalvo ar naudas balvām saskaņā ar  Limbažu novada pašvaldības 2022.gada 27.janvāra iekšējiem noteikumiem Nr. 2 “Naudas balva par izciliem sasniegumiem izglītībā”.
46. Izglītojamos un viņu pedagogus - valsts, starptautisko mācību priekšmetu olimpiāžu laureātus aicina piedalīties olimpiāžu uzvarētāju svētkos un viņiem tiek pasniegts novada Pašvaldības Atzinības raksts.
47. **Olimpiāžu organizēšanas finansēšana**
48. Novada olimpiāžu materiālu sagatavošanu un pavairošanu finansē IP no tās budžetā apstiprinātajiem līdzekļiem.
49. **Noslēguma jautājumi**
50. IP rīcībā esošie izglītojamo personas dati tiek apstrādāti, lai nodrošinātu olimpiāžu organizēšanu, dokumentētu to norisi un atspoguļotu to rezultātus. Izglītojamo personas dati tiek aizsargāti, nodrošinot datu konfidencialitāti un nepieļaujot trešo personu pretlikumīgu piekļuvi skolēnu personas datiem. Izglītojamo personas dati tiek apstrādāti saskaņā ar Latvijas Republikā spēkā esošo normatīvo aktu regulējumu fizisko personu datu aizsardzības un apstrādes jomā.
51. Noteikumi stājas spēkā ar to apstiprināšanu Limbažu novada domes sēdē.

Limbažu novada pašvaldības

Domes priekšsēdētājs D. Straubergs

**ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**

**PIELIKUMS**

Limbažu novada pašvaldības 28.04.2022. iekšējiem noteikumiem Nr. 15

“Kārtība, kādā tiek organizētas mācību priekšmetu olimpiādes

Limbažu novada pašvaldības dibināto izglītības iestāžu izglītojamiem”

………………………………………………(iestādes nosaukums)

PIETEIKUMS DALĪBAI

LIMBAŽU NOVADA IZGLĪTĪBAS IESTĀŽU (2.POSMA)

………………………………………………………... OLIMPIĀDĒ

*/ mācību priekšmets/*

202… . gada …………………

|  |  |  |  |
| --- | --- | --- | --- |
| Nr.p.k. | Izglītojamā vārds, uzvārds | Klase | Pedagoga vārds, uzvārds |
| 1. |  |  |  |
| 2. |  |  |  |
| 3. |  |  |  |
| 4. |  |  |  |
| 5. |  |  |  |
| 6. |  |  |  |
| 7. |  |  |  |
| 8. |  |  |  |
| 9. |  |  |  |
| 10. |  |  |  |

Sagatavoja:

Datums: